Градско веће, на основу члана 76. став 1. Закона о култури (''Службени гласник РС'' број 72/09, 30/16 – исправка, 47/21, 78/21 и 76/23), члана 1. Уредбе о критеријумима, мерилима и начину избора пројекта у култури који се финансирају из буџета Републике Србије, аутономне покрајине, односно јединица локалне самоуправе (''Службени гласник РС'' број 105/16 и 112/17) и члана 15. Правилника о условима, начину и поступку избора пројеката, програма и манифестација у култури који се финансирају или суфинансирају из буџета града Крагујевца (''Службени лист града Крагујевца'' број 28/23 – пречишћен текст и 35/24) и Одлуке Градског већа број 400-99/26-V од 23. јануара 2026. године, расписује

**Јавни конкурс за финансирање или суфинансирање** **пројеката, програма и манифестација у култури из буџета града Крагујевца** **за 2026. годину**

**I Предмет Јавног конкурса**

Јавни Конкурс се расписује за финансирање или суфинансирање пројеката, програма и манифестација у култури (у даљем тексту: пројекти), као и пројеката уметничких, односно стручних и научних истраживања у култури за 2026. годину за следеће области културне делатности:

1. музика (стваралаштво, продукција, интерпретација);
2. ликовне, примењене, визуелне уметности, дизајн, уметничка фотографија и архитектура;
3. позоришна уметност (стваралаштво, продукција и интерпретација);
4. уметничка игра - класичан балет, модеран плес, народна игра (стваралаштво, продукција и интерпретација);
5. филмска уметност и остало аудио-визуелно стваралаштво;
6. дигитално стваралаштво и мултимедији (израда дигиталних и виртуелних музеја и других видова презентације културног наслеђа, израда виртуелних тура, мултимедијални садржаји намењени новој публици, мобилне апликације, дигитална презентација уметничког стваралаштва, превођење из аналогне у дигиталну форму културне баштине, савременог стваралаштва и архивске грађе);
7. остала извођења културних програма и културних садржаја (мјузикл, пантомима, улична уметност и сл.);
8. откривање, прикупљање, истраживање, документовање, проучавање, вредновање, заштита, очување и презентација културног наслеђа;
9. библиотечко-информационе делатности (промовисање савремених аутора и заштита завичајне и књижевне баштине кроз активности везане за културне програме, мултимедијалне и друге садржаје, изузев штампаних форми, као и промовисање културе читања);
10. научноистраживачке и едукативне делатности у култури и
11. менаџмент у култури.

**II Средства за финансирање/суфинансирање пројеката**

По овом Јавном конкурсу расподелиће се средства у висини од 58.000.000,00 динара, планирана Одлуком о буџету града Крагујевца за 2026. годину (‘’Службени лист града Крагујевца‘’ број 24/25) и распоређена су у Поглављу I тачка 3. Програма распореда средстава за финансирање развоја културе у граду Крагујевцу у 2026. години (''Службени лист града Крагујевца'' број 25/25 и 2/26).

**III Пријава на конкурс**

Пријаве на конкурс подносе се на посебном пријавном обрасцу - Образац број 1 (у даљем тексту: пријава на конкурс) који је саставни део конкурсне документације, а који се заједно са Конкурсом, објављује на званичној интернет страници Града.

Уз Пријаву на конкурс обавезно се подноси сва документација којом се доказују испуњеност Конкурсом прописаних услова и критеријума и то:

* предлог пројекта - 3 примерка (2 штампана примерка и 1 примерак на УСБ-у/ЦД-у),
* основни подаци о учеснику на конкурсу (назив, седиште, матични број и порески идентификациони број за правна лица, односно име и презиме, пребивалиште и матични број за физичка лица),
* основни подаци о евентуалним партнерима на пројекту (уколико их има),
* основни подаци са изјавом носиоца пројекта (Образац број 3), у случају да је подносилац пријаве/пројекта физичко лице,
* радне биографије ангажованих лица,
* статут (за удружења и установе),
* извештај о активностима, односно реализованим пројектима предлагача из делокруга основне делатности, из претходне три године,
* изјаве на прописаним обрасцима, у зависности од тога да ли је подносилац пријаве на конкурс/пројекта физичко или правно лице.

Пријава са прописаном документацијом мора бити достављена у запечаћеној коверти, заштићеној од оштећења која могу настати у транспорту, а предаје се непосредно или препоручено поштом, са назнаком:

**- Комисија за избор пројеката, програма и манифестација у области културе који се финансирају или суфинансирају средствима буџета града Крагујевца у 2026. години**

**- Пријава на Јавни конкурс пројекта \_\_\_\_\_\_\_\_\_\_\_\_\_\_\_\_\_\_\_\_ -**

**Област културне делатности:**

На адресу:

**Градска управа за друштвене делатности –**

**Улица Трг слободе број 3, 34000 Крагујевац**

На задњој страни коверте навести тачан назив подносиоца предлога са адресом.

Рок за подношење пријава на конкурс је 30 дана од дана објављивања на званичном интернет сајту града Крагујевца ([www.kragujevac.rs](http://www.kragujevac.rs)), односно **закључно са даном 27. фебруаром 2026. године.** Истирокподношења пријава **-** закључно са27. фебруаром 2026. године, важи и за оглас објављен у штампаном медију.

**IV Предлог пројекта**

Предлог пројекта обавезно садржи:

1. тачан назив пројекта;
2. скраћени назив пројекта (уколико га има);
3. предлагача, односно аутора пројекта;
4. област културне делатности за коју се конкурише;
5. детаљан опис пројекта;
6. циљеве, циљну групу, као и очекиване резултате;
7. учеснике у реализацији пројекта и својство у коме се ангажују, односно учествују;
8. капацитетете предлагача, односно носиоца пројекта за реализацију пројекта (стручни, односно уметнички капацитети и неопходни ресурси);
9. врсту и садржину активности, време и место реализације;
10. финасијски план и буџет пројекта, односно потребна новчана средства, исказана према врстама трошкова (средства исказивати у бруто износу и обавезно назначити висину и структуру средстава која се могу обезбедити из других извора);
11. термин – план утрошка средстава (временски период и рокови у којима су средства потребна за реализацију пројекта);
12. начин праћења реализације, евалуацију резултата, као и начин оцењивања успешности (нпр. на који начин ће реализација пројекта утицати на квалитет културног живота Града);

Уз предлог пројекта може се доставити пратећа документација или прилог, као што су на пример брошуре, фотографије, односно све оно из чега се ближе може сагледати и оценити садржина и квалитет предложеног пројекта.

**V Критеријуми и мерила за оцену пројеката**

Пројекти којима се остварују потребе и интереси грађана у области културе на територији града Крагујевца могу бити изабрани за финансирање или суфинансирање уколико испуњавају одређене услове, односно **критеријуме**, у погледу:

1. предлагача пројекта;
2. садржине и квалитета пројекта;
3. буџета пројекта;
4. форме предлога пројекта.

**1)** **Предлагач пројекта** можебити:

* установа културе са седиштем на територији Града, изузев установа културе чији је оснивач Град,
* правно лице непрофитабилног карактера регистровано у Србији у складу са важећим законском прописима (удружења грађана),
* уметници, сарадници, односно стручњаци у култури којима је тај статус утврђен у складу са Законом, који имају пребивалиште на територији града Крагујевца, а који своје пројекте остварују у партнерским односима са институцијама, удружењима и организацијама регистрованим на територији града Крагујевца, као и
* други субјекти у култури чије је седиште, односно пребивалиште на територији града Крагујевца.

Пројекат не може бити изабран за финансирање, односно суфинансирање, ако је предлагач:

1. у поступку ликвидације и под привременом забраном обављања делатности;
2. у последње две године правноснажном одлуком кажњен за прекршај или привредни преступ у вези са својом делатношћу;
3. у поступку контроле наменског трошења средстава буџета Града одобрених за финансирање или суфинансирање пројеката у претходне две године:
   * дао нетачно или непотпуно обавештење о битним околностима везаним за одобрење и реализовање пројекта;
   * својим пропустом није реализовао пројекат у целини или је реализовао у малом обиму, односно делу;
   * ненаменски употребио средстава, у потпуности или делимично, или се није придржавао прописаних или уговорених мера које су утврђене ради осигурања реализације пројекта;
   * није доставио у предвиђеним роковима извештаје и доказе, иако га је надлежни орган даваоца средстава претходно позивао да то учини, уз упозорење на правне последице непоступања;
   * престао да испуњава услове из става 1 овог члана.
4. Критеријуми у односу на **садржину и квалитет** предлога пројекта су:
5. усклађеност пројекта са општим интересом у култури, циљевима и приоритетима конкурса;
6. квалитет и садржајна иновативност пројекта;
7. капацитети потребни за реализацију пројекта и то:

* стручни, односно уметнички капацитети,
* неопходни ресурси;

1. финансијски план - разрађеност, усклађеност са планом активности пројекта, економичност и укљученост више извора финансирања;
2. степен утицаја пројекта на квалитет културног живота Града.

Предлагач је обавези да активности реализује на територији града Крагујевца, односно да је активност од интереса за грађане са територије града Крагујевца или промоцију и развој културе Крагујевца ван територије града Крагујевца.

1. **Буџет пројекта**

Оцена и избор пројеката који ће се финансирати, односно суфинансирати, врши се у зависности од тога да ли је предлагач обезбедио или ће обезбедити део средстава за реализацију пројекта или се обраћа за финансирање целокупне реализације пројекта.

Буџет пројекта треба да буде:

1. **реалистичан** – како у смислу реалних износа који се планирају по свакој буџетској ставци, тако и у смислу капацитета организације носиоца пројекта;
2. **обухватан** – треба да укључи и покрије све трошкове пројекта и прикаже учешће свих извора финансирања;
3. **структуриран** – да је тако формулисан да у потпуности прати захтеве прописаног обрасца за израду пројекта;
4. **избалансиран** – посебно у односу на допуштене трошкове;
5. **прецизан** – без заокруживања износа, без погрешних цифара или погрешно израчунатих резултата сабирања.

Средствима буџета Града не може се финансирати, односно суфинансирати:

* набавка основних средстава и опреме предлагача која не служи за спровођење пројектних активности (нпр. набавка клима уређаја, беле технике, рачунарске опреме, телефона, канцеларијског намештаја и сл.)
* трошкови за извршене комуналне услуге (осим трошкова телекомуникација) и редовна делатност предлагача,
* трошкови путовања (изузев уколико се ради о трошковима путовања везаних за уметнике који учествују у реализацији пројекта, као и трошкова студијских посета)

**4) Форма предлога пројеката**

Предлози пројекта ће бити разматрани само ако испуњавају следеће формално - правне услове:

1. да је пријава на конкурс поднета на прописаном обрасцу – Образац број 1, читко попуњен (откуцан или одштампан) ћириличним писмом, у фонту Arial 11;
2. да предлог пројекта садржи све елементе из члана 9. Правилника (детаљан опис пројекта у писаном облику);
3. да је јасан, потпун и истинит;
4. да садржи све елементе, доказе и прилоге прописане конкурсом;
5. да је поднет у року прописаном конкурсом, као и
6. да је поднет у броју примерака и на начин прописан конкурсом.

Предлагачи пројеката су у обавези да користе обрасце прописане Правилником о условима, начину и поступку избора пројеката, програма и манифестација у култури који се финансирају или суфинансирају из буџета града Крагујевца (''Службени лист града Крагујевца'' број 28/23 – пречишћен текст и 35/24) и то:

1. Образац број 1 - Пријава на Јавни конкурс за финансирање/суфинансирање програма/пројеката/манифестација у области културе из буџета града Крагујевца у 2025. години;
2. Образац број 2 и 2а – Изјава о прихватању обавезе;
3. Образац број 3 – Изјава носиоца пројекта;
4. Образац број 4 – Периодични извештај;
5. Образац број 5 - Завршни извештај.

Наведени обрасци су саставни део Конкурса и доступни су на званичној интернет страници Града све време трајања конкурса.

**VI Начин и рокови за доношење и објављивање одлуке, као и закључивање уговора**

Градско веће, на основу предлога Комисије, доноси одлуку о пројектима у области културе који ће се финансирати, односно суфинансирати средствима буџета Града у 2026. години, најкасније 60 дана од дана завршетка подношења пријава на Конкурс.

Одлука Градског већа објављује се у ''Службеном листу града Крагујевца'' и на званичној интернет страници града Крагујевца.

Са предлагачем, односно носиоцем изабраног пројекта Град ће закључити уговор о финансирању/суфинансирању, а припадајући износ средстава за финансирање/суфинансирање пројекта исплаћиваће се на наменски подрачун (предлагача/носиоца) отворен у Управи за трезор, у складу са Правилником о начину утврђивања и евидентирања корисника јавних средстава и о условима и начину за отварање и укидање подрачуна код Управе за трезор (''Службени гласник РС'' број 11/23, 84/23 и 103/24).

**НАПОМЕНА:** Предлог пројекта са пратећом документацијом доставља се искључиво у једној коверти (оба примерка), у супротном сматраће се да не испуњава формалне услове за избор и неће бити предмет разматрања и одлучивања.

Додатне информације по овом Конкурсу се могу добити радним данима у времену од 09,00 – 15,00 сати, у надлежној градској управи – Одељењу за културу и информисање и то:

* на телефон 034 /306 234 и
* на mail адресу kulturakonkurs@kg.org.rs